חוק סדר הדין הפלילי (סמכויות אכיפה - מעצרים) (תיקון מס' 14), התשע"ח-2018
הצעת חוק ממשלתית, הכנסת ה-20
פורסם: ספר החוקים, חוברת 2736, עמ' 824, 2018-07-24T00:00:00+03:00
התיקון לחוק מסמיך את המשטרה לערוך חיפוש מוגבל על גופו של מי שעוכב לפי חוק ונכנס לרכב בשימוש המשטרה או לאמבולנס בליווי שוטר, וזאת כדי להגן על שלומם של השוטרים ושל המעוכבים. הסמכה זו כפופה להוראות ולמגבלות הבאות: חיפוש כאמור יערך רק על "אדם שעוכב" לפי חוק, החיפוש יעשה רק למטרה של איתור כלי נשק או חפץ מסוכן, היקפו של החיפוש מוגבל והוא יכלול חיפוש על פני גופו של אדם שאינו כולל הסרת בגד החושפת איברי גוף שהיו מכוסים, למעט הסרת כיסוי מעל הפנים או הראש או הסרת נעליים. כמו כן, אם המעוכב הוא חשוד והוא מתנגד לחיפוש, יורשה השוטר להשתמש בכוח סביר לחיפוש. עוד נקבע כי החיפוש יערך בידי בן מינו של המעוכב ויתועד בדוח.